KOMMISSIONENS BESLUTNING af 27. oktober 1997 om anvendelse af Rådets direktiv 72/166/EØF om indbyrdes tilnærmelse af medlemsstaternes lovgivning om ansvarsforsikring for motorkøretøjer og kontrollen med forsikringspligtens overholdelse (EØS-relevant tekst) (97/828/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 72/166/EØF af 24. april 1972 om indbyrdes tilnærmelse af medlemsstaternes lovgivning om ansvarsforsikring for motorkøretøjer og kontrollen med forsikringspligtens overholdelse (1), senest ændret ved direktiv 84/5/EØF (2), særlig artikel 2, stk. 2, og artikel 7, stk. 3, og

ud fra følgende betragtninger:

Den nuværende forbindelse mellem de nationale forsikringsbureauer i medlemsstaterne og i Norge, Schweiz, Ungarn, Tjekkiet, Slovakiet og Island i henhold til artikel 1, stk. 3, i direktiv 72/166/EØF, der tilsammen danner det praktiske grundlag for afskaffelsen af kontrollen med forsikringen for køretøjer, der normalt er hjemmehørende på disse landes territorier, er etableret i henhold til følgende overenskomster, der supplerer standardoverenskomsten af 2. september 1951 mellem de nationale forsikringsbureauer om grønt kort-ordningen (»de supplerende overenskomster«), der er indgået:

- den 12. december 1973 mellem de nationale forsikringsbureauer i de ni medlemsstater og forsikringsbureauerne i Østrig, Finland, Norge, Sverige og Schweiz, og udvidet den 15. marts 1986 til også at omfatte forsikringsbureauerne i Portugal og Spanien og den 9. oktober 1987 til også at omfatte forsikringsbureauet i Grækenland

- den 22. april 1974 mellem de 14 oprindelige signatarer af den supplerende overenskomst af 12. december 1973 og forsikringsbureauet i Ungarn

- den 22. april 1974 mellem de 14 oprindelige signatarer af den supplerende overenskomst af 12. december 1973 og forsikringsbureauet i Tjekkoslovakiet

- den 14. marts 1986 mellem forsikringsbureauet i Grækenland og forsikringsbureauerne i Tjekkoslovakiet og Ungarn;

Kommissionen vedtog derefter beslutning 74/166/EØF (3) og 74/167/EØF (4), 75/23/EØF (5), 86/218/EØF (6), 86/219/EØF (7) og 86/220/EØF (8), 88/367/EØF (9), 88/368/EØF (10) og 88/369/EØF (11) om anvendelse af direktiv 72/166/EØF, hvori det fastsættes, at medlemsstaterne skal afstå fra at gennemføre kontrol med ansvarsforsikringen for motorkøretøjer, der normalt er hjemmehørende i den europæiske del af en anden medlemsstats territorium eller i Ungarn, Tjekkoslovakiet, Sverige, Finland, Norge, Østrig eller Schweiz, og som er omfattet af de supplerende overenskomster;

bureauerne har revideret og konsolideret teksten til de supplerende overenskomster og erstattet dem med en enkelt overenskomst (»den multilaterale garantioverenskomst«), der er indgået den 15. marts 1991 i overensstemmelse med principperne i artikel 2, stk. 2, i direktiv 72/166/EØF;

Kommissionen vedtog derefter beslutning 91/323/EØF (12) om ophævelse af de supplerende overenskomster, i henhold til hvilke medlemsstaterne skal afstå fra at kontrollere ansvarsforsikringen for motorkøretøjer, der normalt er hjemmehørende i den europæiske del af en anden medlemsstats territorium eller i Ungarn, Tjekkoslovakiet, Sverige, Finland, Norge, Østrig eller Schweiz, der blev erstattet med den multilaterale garantioverenskomst fra den 1. juni 1991;

Kommissionen har vedtaget beslutning 93/43/EØF (13) i henhold til hvilken medlemsstaterne efter den 1. januar 1993 skal afstå fra at kontrollere ansvarsforsikringen for motorkøretøjer, der normalt er hjemmehørende i Island, og som er omfattet af den multilaterale garantioverenskomst mellem forsikringsbureauerne af 15. marts 1991;

forsikringsbureauerne udvidede ved ændring af 17. september 1993 den multilaterale overenskomst til at omfatte Tjekkiet og Slovakiet;

Slovenien undertegnede den multilaterale garantioverenskomst den 12. september 1996 -

VEDTAGET FØLGENDE BESLUTNING:

Artikel 1

Fra den 1. november 1997 afstår de enkelte medlemsstater fra at gennemføre kontrol med ansvarsforsikringen for motorkøretøjer, der normalt er hjemmehørende i Slovenien, og som er omfattet af den multilaterale garantioverenskomst af 15. marts 1991 mellem de nationale forsikringsbureauer.

Artikel 2

Medlemsstaterne giver straks Kommissionen meddelelse om de foranstaltninger, der træffes med henblik på at anvende denne beslutning.

Artikel 3

Denne beslutning er rettet til medlemsstaterne.

Udfærdiget i Bruxelles, den 27. oktober 1997.

På Kommissionens vegne

Mario MONTI

Medlem af Kommissionen

(1) EFT L 103 af 2. 5. 1972, s. 1.

(2) EFT L 8 af 11. 1. 1984, s. 17.

(3) EFT L 87 af 30. 3. 1974, s. 13.

(4) EFT L 87 af 30. 3. 1974, s. 14.

(5) EFT L 6 af 10. 1. 1975, s. 33.

(6) EFT L 153 af 7. 6. 1986, s. 52.

(7) EFT L 153 af 7. 6. 1986, s. 53.

(8) EFT L 153 af 7. 6. 1986, s. 54.

(9) EFT L 181 af 12. 7. 1988, s. 45.

(10) EFT L 181 af 12. 7. 1988, s. 46.

(11) EFT L 181 af 12. 7. 1988, s. 47.

(12) EFT L 177 af 5. 7. 1991, s. 25.

(13) EFT L 16 af 25. 1. 1993, s. 51.